Generaals eet lekker in die “army”Argieffoto. Lede van die weermag se topstruktuur smul glo heerlik aan driegangmaaltye terwyl lae-rang soldate se daaglikse porsies verminder is weens ŉ tekort aan fondse, het Beeld Donderdag berig. Volgens Pikkie Greeff, die nasionale sekretaris van die Suid-Afrikaanse Nasionale Weermagunie (Sanwu), word soldate se etes op sommige ontplooiings weens kostebesparings van drie tot twee per dag verminder, het die dagblad berig. Die weermag het gedurende die afgelope boekjaar meer as R1,2 miljoen van sy reeds knap begroting aan onthale spandeer, wat driegangmaaltye by weeklikse of tweeweeklikse vergaderings insluit. Volgens die jongste Verdedigingsoorsig is die weermag reeds só gehawend weens ’n gebrek aan geld dat hy sy grondwetlike verpligtinge nie meer ten volle kan nakom nie. Dit sluit ’n gebrek aan genoeg soldate om die land se grense te bewaak, en nuwe gevegsvoertuie in die plek van voertuie, soos die Samil wat reeds meer as drie dekades in gebruik is, in. Dit het uit die afgelope begroting geblyk dat die weermagraad (sowat 15 lede), die weermag se bevelsraad (sowat 35 lede) en die verantwoordbare bestuursraad (tussen 10 en 15 lede), wat almal in Pretoria gestasioneer is, sowat R1,213 miljoen in die naam van “onthale” verorber het. Volle driegangmaaltye, wat bestaan uit pap, twee soorte vleis, soos hoender en biefstuk, groente en twee slaaie, gevolg deur nagereg, word by die vergaderings opgedis. Volgens Helmoed-Römer Heitman, militêre kenner, is die uitgawes “ietwat buitensporig”. Hy het gesê groot maatskappye bestee waarskynlik ook geld aan direksies se etes, maar dit is nie belastingbetalers se geld nie. SAPA